Minu Poola. Mäletamisest ja unustamisest

**"Minu Poola. Mäletamisest ja unustamisest"** oli Tartu Kunstimuuseumis 7. veebruarist 29. märtsini 2015 toimunud näitus, mis oli teadaolevalt esimene holokaustiteemaline kunstinäitus Eestis. Teemakäsituse tõttu pälvis Rael Arteli kureeritud näitus laia tähelepanu Eesti ühiskonnas ning Eesti ja rahvusvahelises meedias, kutsudes esile eriarvamusi ning algatades debati nii holokausti kajastamise kui ka sõnavabaduse, tsensuuri ja enesetsensuuri üle kunstis. Algselt oli näitusel üleval 8 tööd kaasaegsest kunstist, neist 1 Eesti kunstnike ja 7 Poola (sh 1 Poola-Iisraeli) kunstnike omad; kohe näituse avamise järel alanud avaliku kriitika tagajärjel piirati alguses ligipääsu kahele teosele ning hiljem eemaldati need näituselt.

Näituse pealkiri "Minu Poola" rõhutab kuraatori isiklikku perspektiivi Poola nüüdiskunstile, kus holokaust ja laiemalt Teine maailmasõda on üks läbivaid motiive. Nimi viitab kirjastuse Petrone Print Minu-raamatute sarjale, mis samuti edastab autorite isiklikke muljeid eri maadest. Teemavalikut põhjendas Artel järgmiselt: "Mäluasutusena on Tartu Kunstimuuseumi kohustus mäletada, ning kunstimuuseumina oleme mäletamiseks appi kutsunud kunstnikud, kel on olemas keel ja hääl valusast ajaloosündmusest rääkimiseks. /---/ Ehk teeb tõsiasi, et teosed avavad diskussiooni, holokaustist rääkimise lihtsamaks. Eksponeeritud teoseid ühendavateks märksõnadeks on mäletamine ja trauma. Traagilises sündmuses hukkunute meenutamine, ajaloo vaatlemine läbi huumoriprisma, ebaõigluse kompenseerimine, ajaloo kaubastamine ja turustamine, läbielatu taaselustamine – need on vaid mõningad strateegiad, mida kunstnikud on kasutanud, et käsitleda lähimineviku valusaid ja ebameeldivaid teemasid." Põhjus on selleski, et 2015. aastal möödub 70 aastat Teise maailmasõja lõpust, mil vabastati ka Natsi-Saksamaa koonduslaagrite vangid. "Minu Poola" tutvustuses muuseumi kodulehel hoiatati algusest peale: "Ettevaatust, näitusel eksponeeritud teosed võivad mõjuda häirivalt."

Tartu Kunstimuuseumi näitusele valiti tööd tuntud Poola kunstnikelt, kellest enamik on osalenud Veneetsia biennaalil. Kuraator Rael Arteli sõnul püüdis ta leida võrdlusmaterjali ka Eesti kunstist, kuid tal ei õnnestunud leida teisi holokausti teemalisi teoseid peale John Smithi maali "Holocaust".

Näitusega koos ilmus ka kataloog, mille teksti koostas Rael Artel ja kujundas Mikk Heinsoo. Näitust toetasid Eesti Kultuurkapital ja Kultuuriministeerium. "Minu Poola" kuraator on Tartu kunstimuuseumi direktor Rael Artel, koordinaator kunstimuuseumi kaasaegse kunsti kogu hoidja Julia Polujanenkova.

## Videote eemaldamine näituselt

"Minu Poola" avati laupäeval, 7. veebruaril. Teisipäeval teatas Tartu Kunstimuuseum, et ligipääs kahele enim kritiseeritud videole piiratakse, nii et neid võib näha ainult külastaja otsesel soovil ja pärast kuraatori kirjaliku selgitusega tutvumist. Ühtlasi vabandas muuseumidirektor Artel kõigi ees, keda väljapanek on riivanud. Kultuuriministeeriumis toimunud arutelu järel, millel osalesid kultuuriminister Urve Tiidus ja Eesti Juudi Kogukonna esindajad, ning mille järel kultuuriminister Tiidus samuti näitust solvavaks nimetas, otsustas muuseum teosed näituselt eemaldada.

Kuna esmaspäeval ja teisipäeval oli muuseum suletud ning teosed eemaldati juba kolmapäeva pärastlõunal, jõudis kõnealuste videotega tutvuda vaid väike osa näitusekülastajatest. Seetõttu ei olnud enamik debatis osalejaid teostega tuttav või tundis neid vaid uudistes näidatud lõikude ja ümberjutustuste põhjal. Kunstnik Marge Monko: "Mis ühendab Keit Pentus-Rosimannust, Sven Mikserit ja Eesti juudi kogukonna esinaist Alla Jakobsoni? Keegi neist ei ole käinud Tartu kunstimuuseumi näitusel "Minu Poola. Mäletamisest ja unustamisest", aga see asjaolu pole takistanud neil hukka mõista kahe Artur Żmijewski video eksponeerimist." Politoloog Alar Kilp on ajalehes Eesti Kirik mõistnud hukka ka teoste tutvustamise uudistes.

Videote eemaldamist on hinnatud erinevalt. Näiteks tõlgendas ajakirjanik Kadri Veermäe seda tsensuuri või enesetsensuurina, samas kui endine kultuuriajakirjanik Kaarel Tarand ei pidanud videote mahavõtmist näituselt tsensuuri ilminguks. Kunstnik Kiwa pidas seda kunsti kriminaliseerimiseks. Tsensuuriks nimetas videote eemaldamist ka kunstnik Marge Monko: "Ausalt öeldes ei mäleta ma varasemast ühtegi juhtumit, kus mingi huvigrupi surve oleks olnud nii suur, et selle tagajärg on tööde tsenseerimine."

Teoste eemaldamise järel otsustas muuseum dokumenteerida sotsiaalmeedia ja ajakirjanduse vastukaja ning koostada selle põhjal samasse tuppa uus, tsensuuri ja enesetsensuuri kajastav ekspositsioon. ETV saates "Terevisioon" kommenteeris seda Adamson-Ericu muuseumi direktor Ülle Kruus: "Me peame ... selles protsessis teadvustama seda, et kui meil on need asjad nii valulised, mis mujal on isegi avalikult nähtaval, siis järelikult on meil töö publikuga veel siin selline, millega muuseumid peavad kõvasti tegelema." Vajadust näituse kajastust dokumenteerida rõhutas ka saatejuht Urmas Vaino: "Selles mõttes mul on Rael Arteli üle väga hea meel, et ta selle asja tegi, ja et me nägime nagu seda protsessi, et me saame seda mingi hetke pärast hakata eemalt vaatama, kuidas ühest näitusest hakkasid rääkima kõik, kes seda näinud ei olnud, ja kuidas sündis arvamus ja kuidas need lumepallidena nagu kukkusid veerema."

## Teosed ja kunstnikud

* Yael Bartana videos "Unistused ja õudusunenäod" ("Mary Koszmary", 2007) kõneleb poliitik inimtühjale rohtunud staadionile, kus on vaid käputäis skaute või pioneere, juutide ja poolakate leppimisest ning vajadusest juutide naasmise järele, et taastada Poola kultuuriline mitmekesisus ja luua ühine tulevik. Kunstiteadlane Indrek Grigor peab seda näituse keskseks tööks: "Siinkirjutajale, kelle jaoks juudid on kirjanduslikud tegelased Isaac Babeli «Odessa lugudest», hakkas just selle video vahendusel vaikselt koitma, milline kultuuriline šokk võis juudi kogukonna hävitamine Poola ühiskonnale olla. Sarnane tõdemus Eesti kultuuriruumi transponeerituna kõlaks kui üleskutse ümber mõtestada vene kultuuri mõju meie enese kultuuri mitmekesisusele ja seekaudu ka elujõulisusele!"
* Zbigniew Libera foto sarjast "Residendid" (2003) kujutab naeratavaid inimesi analoogsetes asendites inimestega tuntud fotolt vangidest Auschwitzi vabastamise aegu.
* Joanna Rajkowska teose "Tervitused Jeruusalemma avenüült" dokumentatsioon (2002) tutvustab üht Poola pealinna Varssavi silmatorkavamat monumenti: kunstpalmi, mille idee sai kunstnik külaskäigult Jeruusalemma. Teos meenutab sõjaeelse Poola kultuurilist mitmekesisust. Teos on püstitatud Varssavisse Jeruusalemma avenüüle. "Minu jaoks on Rajkowska teose näitusel esitatud dokumentatsiooni kõrghetk kunstnikuga otseselt mitteseotud inimõigusteaktivisti aktsioon, mille käigus seoti palmi ümber traditsiooniline Palestiina rätik," kirjutab Indrek Grigor.
* John Smithi (Marko Mäetamm ja Kaido Ole) maal "Holocaust" (2001) kujutab kaht autoga sõitvat meest, kes näevad autoaknast mäeveerel seisvat kirja "Holocaust", mis näeb välja nagu tuntud maamärk "Hollywood". Arteli sõnul juhib maal tähelepanu holokausti kommertsialiseerimisele, kuna filmitööstus eesotsas Hollywoodiga on muutnud miljonite inimeste kannatused rahaks. Just seda teost nimetas Tanel Rander näituse fookuseks: ""Minu Poola" näituse võtmeline ja konteksti avav teos on John Smithi (Marko Mäetamm ja Kaido Ole) 2001. aastast pärinev maal "Holocaust". /---/ "Fiktiivne John Smith oli poola päritolu saksa immigrant, geenitehnoloog, kes saabus Eestisse inimesi uurima. See taustalugu avab kahtlemata palju kontekste, ent kuraatoritekst "Minu Poola" kataloogis tõstab seda kunstiteost esile seoses holokausti problemaatika kommertsialiseerumisega. See avab üsna konkreetse vaate John Smithi positsioonile. John Smithi jaoks on holokaust bränd, vaatemäng, valeteadvus, surnud ajalugu. Ta on sellest distantseerunud, tema pilk on neutraalne nagu kõigest monotoonse ükskõiksusega "huvituval" turistil."
* Wilhelm Sasnali installatsioon "Warsaw" (2005) seisneb põleva süütenööri jäljega valgele seinale kirjutatud nimes "Warsaw", mis on poolitunud ingliskeelseteks sõnadeks "SAW WAR" – "nägi sõda".
* Art Spiegelmani lühikoomiks "Kokkuvarisemised: portree kunstnikust kui noorest %@?*!st" (2008) kirjeldab juudiperes põlvest põlve edasiantavat pärandit kui kirstu suletud koletist, kes tekitab lakkamatu süütunde. Seda võib mõista holokaustis ellujäänu süüna. Näitusel saab lugeda ka Spiegelmani kaheköitelist graafilist romaani "Maus" (1991), mis on pälvinud Pulitzeri preemia. Postimehe näitusearvustuses näeb Indrek Grigor paralleeli Spigelmani koomiksi ja eestlaste ajaloolise kogemuse vahel: "...nii nagu juudi kogukonda kummitab põlvkonnast põlvkonda pärandatav holokausti trauma, mida näitusel vahendatakse läbi Ameerika koomiksikunstniku Art Spigelmanni autobiograafiliste koomiksite, nii on ka siinkirjutajal kodus kapis karp Siberist Eestisse saadetud kirjadega sellest kuidas künka otsa kaevati viisnurga kujuline lõkkeplats, mille ümber ringmänge tantsiti ja isakest Stalinit leiva eest tänati."
* Artur Żmijewski video "Kullimäng" ("The Game of Tag", 1999). oli 2012. aastal 7. Berliini biennaalil. Autor kommenteeris teost "Aktuaalsele kaamerale" järgmiselt: "See on väga tõsine olukord. Ma ütleksin, et seal on elusate inimeste kehad, see on elus situatsioon – tragöödia asemel on meil lihtsalt elu." Näituse kataloogis sidus kuraator Rael Artel "Kullimängu" Itaalia filosoofi Giorgio Agambeni mõistega "paljas elu", mis kirjeldab ühiskondlikest konventsioonidest ja kaitsest ilmajäänud inimeste olukorda. Teose taustast kirjutas Postimehe ajakirjanik Kadri Veermäe: "Kindlasti on paljusid neid, kes nüüdseks internetist Żmijewski "Kullimängu" ära on vaadanud, üllatanud see, et nad pole nähtust tegelikult eriti šokeeritud. Šokeeritud oli hoopis Żmijewski ise, kui ta noore abiõpetajana oma õpilased koonduslaagrisse ekskursioonile viis ja nood gaasikambris rõõmsalt kilgates kulli mängima hakkasid." Semiootik Mihhail Lotmani tõlgendus on järgmine: "See, mis peaks šokeerima, on loodetav vaataja kognitiivne dissonants selle lõbusa mängu ja holokausti vahel. Kuid see tekib vaataja peas, aga mitte ekraanil ega ka mitte võtteplatsil. Alustada võib kas või sellest, et kõik osalejad on silmnähtavalt mittejuudid /---/. Edasi, igaüks, kes vähegi ajalugu tunneb, teab, et mehed ja naised eraldati (pidi ju olema saun ja segasaun polnud Auschwitzis ette nähtud). Võib-olla selle teose (mille kvaliteedi osas on mul suured kahtlused) parim õigustus ongi see, et ta suudab tekitada nördimuslaviini. Kui vähe on meil vaja, et aktiveeruks holokaustimälestus."
* Artur Żmijewski video "80064" (2004) kujutab vestlust kunagise Auschwitzi vangi Józef Tarnawaga, kes veenmise tagajärjel laseb koonduslaagris tehtud tätoveeringu üle teha. Kunstniku sõnul sümboliseerib see mehe au taastamist: "Teda koheldakse videos kui mineviku monumenti, mida tuleb hoida heas olukorras. Ja teine tähendus on minevikus toimunud vägivaldse teo kordamine. Mõlema filmi puhul soovisin ma minevikku avada, tõeliselt avada, mitte lihtsalt mälestada, vaid tõesti hüpata sellesse mineviku hetke, kui tehti see tätoveering ja kui inimesed olid gaasikambris." Mihhail Lotman seevastu peab teost küll šokeerivaks, kuid ka mitmetahuliseks: "92-aastane Auschwitzi üle elanud Józef Tarnawa laseb end pehmeks rääkida ja värskendada oma tätoveeringut 80064. Mees palub seda mitte teha, ütleb, et niigi on hästi näha, siis ei ole enam ehtne jne. Kuid režissöör Artur Żmijewski on halastamatu ja vanamees alistub pealekäimisele, lastes tätoveeringut uuendada. Lõpus ei ole ta sugugi õnnelik, räägib, et on nagu mingi mööbliese. Ühes intervjuus ütleb režissöör, et muidugi ta lasi end pehmeks rääkida, kuna ta sai selle eest 500 eurot ja enne filmimist oli neil sõlmitud leping. Siin on sõnum palju ebamäärasem ja võib-olla mitmetahulisem /---/. Juhin valvsa Juudi Kogukonna tähelepanu sellele, et kusagil pole öeldud, et tegu on juudiga. Tema väljanägemises pole midagi semiitlikku ja režissöör ütleb samuti, et ta ei tea, mis rahvusest see mees on ja mis tähtsust sel on. Äkki peaks protestima hoopis Poola kogukond?"

## Vastukaja
Avamispäeval külastas näitust "Minu Poola" ETV saate "Aktuaalse kaamera" tegijate palvel Tartu juudi kogukonna esimees Ilona Smuškina, kelle hinnangul oli see emotsionaalselt väga ebameeldiv: "Ma ei saanud vaadata rohkem kui 3 sekundit seda videot, kus näidati seda gaasikambrit. Aga see vaene vanamees, keda piinati Auschwitzis, praegu piinab teda see sama noormees, kes tegi selle kunstiteose." Seejärel võttis ajakirjanduses sõna Eesti Juudi Kogukonna esimees jurist Alla Jakobson, kes teatas, et tunneb ennast solvatuna, ei pea näitusel esitletud Artur Żmijewski videoid kunstiks ning nõuab nende eemaldamist näituselt: "Selliste eksponaatide esitamine holokausti temaatika näitusel on kohatu ja vastuvõtmatu." 10. veebruaril edastas Eesti Juudi Kogukond Eesti riigijuhtidele avaliku pöördumise, milles kirjutas: "Ilmselt oleks mõeldamatu küüditamisele pühendatud näitusel näidata selleteemalist alastiolekuga videot. Miks holokausti suhtes tehakse erand, mida õigustatakse kunstivabadusega?" Näituse avamise järgset avaldust toetasid järgnevatel päevadel mitmed organisatsioonid ja poliitikud, kuid ka kultuuritegelased: Eesti eurosaadik Urmas Paet, välisminister Keit Pentus-Rosimannus, kultuuriminister Urve Tiidus, kaitseminister Sven Mikser, endine regionaalminister Vallo Reimaa, Riigikogu esimees Eiki Nestor, endine kultuuriminister Laine Randjärv, endine Tallinna linnapea Jüri Ratas, Eesti Islami Kogudus, Tartu linnavolikogu kultuurikomisjon, Krista Piirimäe jt. "Minu Poola" vastu suunatud kriitika pälvis kiirelt kajastust ja kordamist ka rahvusvahelises ajakirjanduses, eriti Venemaal ja Iisraelis. Teiste seas on näitust nägemata seda kritiseerinud Wiesenthali keskuse juht Efraim Zuroff, kelle hinnangul ei piisa kahe video eemaldamisest ning sulgeda tulnuks terve näitus.

Peamiste kriitiliste argumentidena on nimetatud holokausti teemal naljatamist või ironiseerimist, kunstnike ja näituse koostaja vähest empaatiavõimet ning vajadust selgitada välja lubatavuse piirid kunstis. "Leian, et sõna- ja kunstiväljendusvabadusel võiks olla eetiline piir, mis ei pea olema seadusega ette kirjutatud, vaid lihtsalt olema olemas inimeste südametes," ütles Laine Randjärv. "Näituse korraldajad on eiranud hea tava ja teistest inimestest ning rahvastest lugupidamise põhimõtteid," leidis Jüri Ratas. "Näituse sünnitatud reaktsioon ja vallandunud debatt ühiskonnas suunavad meid taas ja taas küsima, kus on kunstis kunsti piirid," teatas Urve Tiidus.

Kriitika vastased on rõhutanud, et näitusel eksponeeritud kunstiteostes ei ole tegu naljaga, samuti mitte empaatiapuudusega. Rõhutatud on Tartu Kunstimuuseumit kritiseerinute valmidust mõista näitus hukka seda nägemata. Kunstnik Marge Monko on osutanud kritiseerijate eelhäälestusele: "Minus ei tekita hämmastust niivõrd töö üks ühele tõlgendamine, vaid eeldus, et kunstnik ja kuraator ei ole empaatiavõimelised inimesed ning nende eesmärk on olnud a priori hukatute kannatuste üle irvitamine. Kas tõesti saaksid rahvusvaheliselt tunnustatud kunstnik ja kunstimuuseumi direktor endale sellist suhtumist lubada? Miks peaks üldse keegi tahtma korraldada näitust holokausti mälestamiseks, kui tal puudub kõnealuse teema vastu empaatia?"

Mõni päev hiljem hakkasid ilmuma ka esimesed vastureaktsioonid kultuuri- ja kunstitegelastelt, kes avaldasid kunstimuuseumile ja kuraatorile toetust. Kriitikat vaidlustas ka enim kritiseeritud videote autor Artur Żmijewski Eesti Televisioonile antud intervjuus, öeldes: "Me mälestame mineviku sündmusi ja see ei ole passiivne mälestamine, vaid selle aktiivne vorm. Eesmärk ei ole kedagi provotseerida. Alati on neid, kes tunnevad, et neid provotseeritakse, kuid see ei olnud minu eesmärk." Näituse toetajate ning videote eemaldamise vastastena on sõna võtnud näiteks Eesti Kaasaegse Kunsti Muuseumi juhatuse liige Anders Härm, kunstnik Kiwa, kunstnik Jaan Elken, näitusel teosega esindatud kunstnik Marko Mäetamm, semiootik Mihhail Lotman, endine kultuuriminister Rein Lang, ajakirjanik Kadri Veermäe jpt. Katseid diskussiooni lämmatada kritiseeris kunstnik Marge Monko: "Kunst, sealhulgas Żmijewski tööd ja Arteli kureeritud näitus tervikuna, on enamasti kriitikale avatud. Ometi otsustasid poliitikud diskussiooni kiiresti lämmatada, tõenäoliselt vältimaks rahvusvahelist skandaali ja lootes tüütu teemaga kiiresti ühele poole saada." Aastast kokkuvõtet tehes kirjutas lavastaja Mart Koldits: "Kõige õudsem näide minu jaoks oli Tartu kunstimuuseumi lugu. Seal esitati eeskujulikke kaasaegse kunsti videoid ja järsku tekib selline hüsteeria, et need sisuliselt keelatakse ära. Aastal 2015 on meil kaasaegse kunsti näitusel kunstitsensuur. Need teosed on Euroopas ringi rännanud ja midagi pole juhtunud."

Kumu direktor Sirje Helme kommenteeris ETV saates "Terevisioon" asja nii: "Debatt ei saa olla selles, kas see on kunstiteos või mitte. Küsimus on siin selles, kui kaugele võib kunstiteos oma vabaduses minna, et üht või teist asja puudutada väga teravalt. (...) Minu meelest on niimoodi, et demokraatlikel vabadustel tõepoolest peaaegu piire ei ole, aga on paar asja kokku lepitud, mida ei tohi puudutada, ja üks neist on kindlasti holokaust. Nii et küsimus ei ole üldse selles, kas see on hea või halb kunstiteos. Küsimus on selles, et ta on puudutanud teemat, mis on üldiselt nii Euroopas kui Ameerikas kulutatud tabuks. (...) See on poliitiline maailm, mitte kunstimaailm. See ei puuduta palju kunstimaailma minu meelest." Anders Härm vastas: "Mina arvan, et tegelikult ikkagi sellist lausreeglit ei ole. Ei ole tegelikult medialiseeritumat teemat kui Holokaust, kui me räägime Teise maailmasõja kontekstis toimunud õudustest. Tegelikult ka John Smithi teos mingis mõttes holokausti hollivudiseerumisele ka viitas. Sellest on rääkinud Jean Baudrillard esimesena, seejärel Umberto Eco, kuidas Hollywood tegelikult ei lase juutidel andeks anda ja sakslastel andeks saada seda kuritegu." Sirje Helme ütles: "Küsimus on minu meelest oluliselt must-valge. Ma jään selle juurde, et siin pole midagi tegemist kunstiga, tema esteetiliste kriteeriumidega, tema tundlikkusega. Siin on küsimus sellest, et on sakraliseeritud üks teema, mida tohivad käsitleda ainult teatud inimesed."

Tartu Kunstimuuseumi raamatukogu ja arhiivide hoidja Peeter Talvistu hinnangul näitab meediaskandaali kulg, et tegu on puhtpoliitiliste reaktsioonidega: "Kõigel sellel, mida ma eelnevalt kirjeldanud olen, pole kunsti ja sõnavabadusega mitte mingisugust pistmist. Kõik väljaütlemised ja otsused on olnud poliitilised." Poliitilise kunstiga Eestit ka rahvusvahelisel tasandil esindanud kunstniku Kristina Normani arvates ületas Artur Zmijewski videos "80064" küll eetikapiire, kuid ka kuraator ei oleks tohtinud teost näituselt eemaldada: "Mina mõistan sisimas sellise vägivalla hukka ja tunnen, et siin on eetika piirid ületatud. Sellele vaatamata on minu seisukoht, et kuraatori tsensoriotsus teos kõrvaldada ei andnud vaatajale võimalust seda teost näituse ja tegelikult ka Eesti ajaloolises ja ühiskondlikus kontekstis näha." Samuti tulnuks Normani meelest panna rohkem rõhku teoste konteksti avamisele Eesti publiku jaoks: "ma ei usu, et seda küsimust saab produktiivsel ja mõistlikul moel esitada väljaspool kunsti, olemata kursis konteksti ja traditsiooniga, kuhu asetub konkreetne teos või väljendus. Või olemata valmis seda konteksti tõsiselt võtma." Eesti üks tuntumaid juute, haridus- ja meelelahutustegelane Samuel Golomb ei pidanud näitust iseenesest häirivaks, kuid arvas, et näituse korraldajad pidanuks arvestama pahatahtliku kriitikaga: "...korraldajad oleks võinud ette aimata, et Eestis me suurema poleemikata ei pääse. Arvestades, et meil on siin ja naabruses inimesi, kes vägagi tahaksid Eestit näidata juudivaenulikuna. /---/ Ei tulnud ju kriitika näituse kohta Saksamaalt ega Ameerikast, vaid ikka Venemaalt sooviga näidata Eestit kui väikest fašistlikku riiki." Samas leidis ta, et osa kriitikast ei olnud põhjendatud: "Mis aga näituse vastulausetesse puutub, siis nutulaulu kõrval oleks pidanud enam olema asjalikku kriitikat."

Hilisemas diskussioonis võrreldi näitust selliste samal ajal poliitilise kunsti küsimusi tõstatanud teoste ja juhtumitega nagu Eesti päritolu USA helilooja Jonas Tarmi heliteose esituse ärajätmine New Yorgis, kuna selles oli tsiteeritud Natsi-Saksamaa üht muusikalist sümbolit "Horst Wessel Lied", Eesti teatri NO99 muusikal "Savisaar", samuti Kristina Normani varasema teosega "Kuldsõdur". Müürilehes tõmbas Tanel Rander paralleeli ka Kaur Kenderi tekstiga "Untitled 12" ning ajakirjale Charlie Hebdo tehtud rünnakutega, mis tõstsid vastavalt Eestis ja rahvusvaheliselt esile sõnavabaduse ja selle piiride küsimuse kunstis: "Nii Kenderi kui Charlie Hebdo ja "Minu Poola" juhtumid viitavad vaenlase või ohu olemasolule. Charlie juhtum seisnes defineeritud vaenlase alandamises, nii et vaenlane reageeris ootamatu radikaalsusega. Kenderi juhtum seisnes riigivõimu õrritamises, nii et riigivõim reageeris ootamatu ratsionaalsusega ja hulk spetsialiste (need, kes tegelevad väärkoheldud lastega) ütles, et oht on täiesti reaalne. "Minu Poola" eesmärgid ei olegi niivõrd olulised – see näitus tabas ootamatult reaalset Eesti valukohta, ja sellele järgnes ootamatult reaalne propagandarünnak. Oht realiseerus, vaenlane on olemas ja täiesti käegakatsutav." Rander tõlgendas näitusega toimunut ekstiimsuse mõiste kaudu – kui intiimsus vastandab sisemust välisele, siis Eesti identiteet on ekstiimne. "Ekstiimsus tähendab aga seda, et kõik, mis siin toimub, on ühtlasi osa välismaailmast. Kes oleks osanud arvata, et selline murrang jõuab meile pärale Tartu Kunstimuuseumi kaudu?".

## Viited

## Kirjandus
* Raul Veede "Mida teha, kui kunstist saab skandaal?" Kaja, 6/2015 (näituse "Minu Poola" kommunikatsioonist)

## Välislingid
* Näituse kohta Tartu Kunstimuuseumi kodulehel
* Näituse kataloog (PDF)
* Näitus "Minu Poola. Mäletamisest ja unustamisest" Facebookis (Tartu Kunstimuuseumi ametlik veebileht)
* "Selgituseks näitusele "Minu Poola. Mäletamisest ja unustamisest"" Tartu Kunstimuuseum Facebookis, 7. veebruar 2015
* "Umstrittenes Kunstvideo zeigt Tanz in einer Gaskammer" Die Welt, 1. november 2011 (Artur Żmijewski video "Kullimäng")
* Artur Żmijewski "Kullimäng" Iisraeli digitaalse kunsti kogus
* Artur Żmijewski "80064" Iisraeli digitaalse kunsti kogus

### Vastukaja Eestis
* "SEL LAUPÄEVAL AVATAKSE EESTI ESIMENE HOLOKAUSTITEEMALINE KUNSTINÄITUS" Müürileht, 3. veebruar 2015
* Rael Artel "Kes kardab rääkida holokaustist?" Keskus, veebruar 2015 (veebis 10. märts 2015)
* Tartus avatud holokaustinäitusel "Minu Poola" näidatakse ka Saksamaal keelatud töid ERR, 6. veebruar 2015
* "В Тарту на скандальной выставке на тему Холокоста выставлены работы, запрещенные к показу в Германии" Rus.ERR, 6. veebruar 2015
* Raimu Hanson "Holokausti ohvrite mälestamise näituse teosed tekitavad ärritust" Postimees, 7. veebruar 2015
* Raimu Hanson "Näitus mälestab holokausti ohvreid" Postimees, 9. veebruar 2015
* "Zuroff: Tartus avatud näitus on haiglane irvitamine juutide massimõrva üle" ERR, 9. veebruar 2015
* "Wiesenthali keskus: Tartu Kunstimuuseumi näitus naerab holokausti üle" Delfi, 9. veebruar 2015
* "Kultuuritegelased hindavad holokausti teema kunstis lubatavaks erinevalt pornograafiast" ERR, 10. veebruar 2015
* "Eesti Juudi Kogukond protesteerib holokausti teemalise näituse vastu" Delfi, 10. veebruar 2015 (pöördumise täistekst)
* "Loe skandaalsete holokaustivideote kirjeldust ja mõtet" ERR, 10. veebruar 2015
* "Alla Jakobson: minu poole pöördusid ka Vene kanalid, kuid ma vastasin neile eitavalt" ERR, 10. veebruar 2015
* "Tiidus holokausti-näitusest: siin on küsimus empaatiavõimes" ERR, 10. veebruar 2015
* "Tiidus juute solvanud näitusest: minu jaoks on küsimus empaatiavõimes" Postimees, 10. veebruar 2015 
* "Delta. Rael Artel näitusest "Minu Poola. Mäletamisest ja unustamisest"" ERR/Klassikaraadio, 10. veebruar 2015
* "Vaata: videod holokaustile pühendatud näituselt" Postimees, 10. veebruar 2015
* "Galerii: holokaustiteemaline näitus Tartu kunstimuuseumis" Postimees, 10. veebruar 2015
* "Zuroffi vihale ajanud videot saab edaspidi vaadata ainult koos Rael Arteliga" ERR, 10. veebruar 2015
* "Tartu kunstimuuseumi direktor: palume vabandust kõigilt, keda väljapanek on riivanud" Postimees, 10. veebruar 2015
* Krista Piirimäe "Kunstiajaloolane Krista Piirimäe kritiseerib teravalt holokausti-teemalist näitust" Postimees, 10. veebruar 2015
* Epp-Mare Kukemelk "Nestor holokausti teemalist näitust kohe maha võtma ei hakkaks, Ratas soovitab korraldajatel ebasobivad teosed näituselt eemaldada ja vabandada" Delfi, 10. veebruar 2015
* "Saksa meedia kirjutas «Kullimängu» keelamise puhul tsensuurist, mitte šokist" Postimees, 10. veebruar 2015
* "Ministeeriumis toimunud arutelul leiti, et holokaustiteemaline näitus on solvav" Postimees, 11. veebruar 2015
* Kaarel Kressa "Tartu näitus solvab juute" EPL, 11. veebruar 2015
* "Holokaustivideote autor AK intervjuus: minu tööd on valesti mõistetud" ERR, 11. veebruar 2015
* "Rael Artel holokausti-videotest: tundub, et meie ühiskond pole valmis" ERR, 11. veebruar 2015
* "Eesti Islami Kogudus toetab juudi kogukonna protesti Tartu Kunstimuuseumi näituse vastu" ERR, 11. veebruar 2015
* "Tartu kunstimuuseum lõpetab kahe holokausti-teemalise videoteose eksponeerimise" ERR, 11. veebruar 2015
* Mihhail Lotman "Meie väike holokaustiskandaal" Mihhail Lotmani koduleht, 11. veebruar 2015
* Holokaustivideote autor: minu tööd on valesti mõistetud Postimees, 12. veebruar 2015
* "Kiwa manifest: tagasi keskaega" ERR, 12. veebruar 2015
* "Lotman kunstiskandaalist: isegi Iisraelis korraldati antisemiitlike karikatuuride võistlus" Postimees, 12. veebruar 2015
* Marko Mäetamm "Kunstnikul on raske mitteprovokatiivne" EPL, 12. veebruar 2015
* Raul Sulbi "Wiesenthali keskus tervitas muuseumi otsust eksponaatide eemaldamisest" Postimees, 12. veebruar 2015
* "Pentus-Rosimannus: pean õigeks, et muuseum solvavad eksponaadid eemaldas" ERR, 12. veebruar 2015
* "Anders Härm: tõlgendada ilusaid poeetilisi kujundeid antisemiitlikena on absoluutne liialdus" ERR, 12. veebruar 2015
* Kadri Veermäe "Kullimäng gaasikambris" Postimees, 12. veebruar 2015
* "Mikser: inimsusevastane kuritegu ei peaks olema naljategemise objektiks" Delfi, 12. veebruar 2015
* Aune Rumm "Volikogu kultuurikomisjon taunib holokaustiteema käsitlemisviisi Tartu Kunstimuuseumi näitusel" Tartu Linnavolikogu pressiteade, 12. veebruar 2015
* "Tartu Kunstimuuseumi holokausti-teemaline näitus pälvis rahvusvahelise hukkamõistu" Pealinn, 12. veebruar 2015
* Helen Tammemäe "KOMMENTAAR: VÄLJAMÕELDISEL EI SAA TAKISTADA JUHTUMIST" Müürileht, 12. veebruar 2015
* "Savisaar. Blogi. See ei ole piip, sest ma ei näe seda" NO99 blogi, 13. veebruar 2015
* Mari Kartau "Arvustus. Minu Poola, sinu Poola, meie Poola" ERR, 13. veebruar 2015
* Janar Ala Inimene töötab Postimees, 14. veebruar 2015
* "Holokausti näitusele päitsete pähe panemine kurvastas Eesti kultuuriinimesi" ERR, 15. veebruar 2015
* Siim Randla "Kaarel Tarand ei näe holokausti näituselt teoste eemaldamises tsensuuri", 16. veebruar 2015
* Indrek Grigor "Veel kord holokaustinäitusest: Neil seal Poolas" Postimees, 17. veebruar 2015
* Alar Kilp "Püha on vaieldamatu" Eesti Kirik, 18. veebruar 2015
* Rita Puidet "Kindlustunnet tulevikuks" Eesti Kirik, 18. veebruar 2015
* Kadri Karro "Konn ja ahv presidendiballile" Eesti Ekspress, 18. veebruar 2015 (intervjuu Marko Mäetammega)
* Raimu Hanson "Rael Artel: näitustel võiks käia kunsti, aga mitte skandaali pärast" Postimees, 19. veebruar 2015
* Eneken Laanes "Holokaustikunst ja kontekst" Sirp, 20. veebruar 2015
* Leo Rohlin "Rael ja Rachel: Ühe kunstiprojekti anatoomia ehk hüpoteetiline mõtisklus" Sirp, 20. veebruar 2015
* Marge Monko "Kunstniku lavastatud kullimäng, trauma ja mäletamine" EPL, 20. veebruar 2015
* Peeter Talvistu "Ühest poliitilisest vahejuhtumist … ja kunstist" Postimees, 21. veebruar 2015
* Margaret Tali "(Re)politiseerides kunsti" Sirp, 13. märts 2015
* Anti Randviir "Veider juhtum" Sirp, 13. märts 2015
* Tanel Rander "Kui sõna saab lihaks ja sureb" Müürileht, 20. märts 2015
* "Tartmusi "Muuseumi akadeemias" esineb avaliku loenguga kunstnik Kaido Ole" Müürileht, 23. märts 2015
* Hanna-Liis Kont "Tartmus jätkab holokaustilainel" Tartu Ekspress, 26. märts 2013
* Rein Sikk "Samuel Golomb: Ma ei ärka igal hommikul, huulil sõna "holokaust"!" Maaleht, 26. märts 2013 (intervjuu)
* "Skandaalne holokaustinäitus Tartus" Maaleht, 26. märts 2013
* "Poola Vabariigi suursaadiku Eesti Vabariigis kiri Tartu Kunstimuuseumi direktorile seoses näitusega "Minu Poola. Mäletamisest ja unustamisest"" Poola Suursaatkonna kodulehel (dateerimata)
* Peeter Torop. Kultuuriteooria kui kultuuri eneseteadvus. Akadeemia nr 4/2015 (artiklis analüüsitakse põhjalikult näituse retseptsiooni)

### Vastukaja välismeedias
* "Juutalaiskeskus pitää Tarton holokaustinäyttelyä pilkantekona" Helsingin Sanomat, 9. veebruar 2015
* "Центр Визенталя возмущен "юмористической" выставкой о Холокосте в Тарту" Vesti.ru, 9. veebruar 2015
* "Holocaust exhibit in Estonia prefers laughing at history, triggers mass outrage" Russia Today, 9. veebruar 2015
* "Jewish group calls Estonian art show a 'sickening mockery'" Global Post/Agence France-Presse, 9. veebruar 2015
* "Polish Holocaust 'Humor' in Estonian Gallery Tests Boundaries of Art" Sputnik, 9. veebruar 2015
* "Музей эстонского Тарту предложил посетителям посмеяться над Холокостом" Obzor, 9. veebruar 2015
* "Une exposition sur l'Holocauste décriée" Le Figaro, 9. veebruar 2015
* "A 'prism' for pain or a 'disgusting mental disease'? Estonia holocaust memorial outrage" Russia Today, 10. veebruar 2015 (Youtube)
* "Estonian art museum asked to remove exhibit that 'shamefully parodies the Holocaust'" The Jerusalem Post, 10. veebruar 2015
* Sarah Cascone "Jewish Group Accuses Estonian Museum of Mocking the Holocaust" Artnet, 10. veebruar 2015
* "Jewish group calls Estonian art show a 'sickening mockery'" Asia One/AFP, 10. veebruar 2015
* "Jewish Group Calls Holocaust Exhibit a 'Sickening Mockery'" Arutz Sheva/AFP, 10. veebruar 2015
* "Jewish group calls Estonian Holocaust art show a ‘sickening mockery’" Times of Israel/AFP, 10. veebruar 2015
* "Op-Ed: Laughing at the Holocaust in Estonia:Tale of a Travesty" Arutz Sheva, 10. veebruar 2015
* "Scharfe Kritik an Holocaust-Ausstellung in Estland" Das Baltikum-Vlatt, 11. veebruar 2015
* "Kiverte a biztosítékot egy vicceskedő észt holokausztkiállítás" Világ, 11. veebruar 2015
* "Botrányt okozott egy észtországi holokausztkiállítás" hirado.hu, 11. veebruar 2015
* "'Humoristisk' Holocaust-udstilling forarger" Berlingske, 13. veebruar 2015
* "Mocking the Holocaust" Aish.com, 14. veebruar 2015
* Sam Sokol "Estonian museum apologizes for exhibit making light of Holocaust" The Jerusalem Post, 16. veebruar 2015
* Roman Pawłowski "Awantura o polską sztukę w Estonii (z Rosją w tle)" Wyborcza.pl, 23. veebruar 2015
* Emmanuelle Jardonnet "Une exposition sur la Shoah fait les frais des tensions entre la Russie, la Pologne et l'Estonie" Le Monde, 27. veebruar 2015